
GRUPPESTYRETS ÅRSBERETNING IL JUTUL FOTBALL
FOR SESONGEN 2022
Fotballsesongen 2022 skal i henhold til IL Jutuls lovverk, oppsummeres med en årsberetning. Denne fremlegges det årlige gruppemøtet til orientering og idrettslagets årsmøte til godkjennelse.
Sesong 2022 kort oppsummert;
*Fotballgruppen har igjen en ordnet økonomi, med et overskudd i 2022 - likviditeten i gruppa er god
*Akademiet har for første gang blitt arrangert både inne og ute – august+september på Skui – september og utover i Bærum Idrettspark (BIP hallen)
*Lagene har hatt stor aktivitet både spillermessig og sosialt
*Kiwi Jutul Treffen og fotballskolen – nok en gang vellykkede arrangement
*Stoke City Academy arrangert for første gang
*Ny sportslig leder på plass fra og med 1/1-23
*Flere trenere med kurs, inkl flere ungdomstrenere
*Fokus på dommere i klubb gjennom sesong
*Klubb re-sertifisert som Kvalitetsklubb september 2022
*Jentesatsing med rekruttering og vervekampanje
*Klargjøring av ny 9er bane på Emma Hjorth sammen med Jardar – Jutul har 50% treningstid på denne banen
*Gruppestyret avholdt 7 styremøter og behandlet 106 saker fra mars `22 til januar `23
*Representasjon på NFFs møter, HS i idrettslaget og samarbeidet godt med AU og Daglig Leder
Fotballgruppen hadde ved årets slutt 31/12-22 348 betalende medlemmer.
Gruppestyrets sammensetning mars `22 – mars `23
Elin Kristiansen	Leder, representant HS, kvalitetsklubbansvarlig, jenteansvarlig i FIKS
Erik Holmen			Nestleder, vararepresentant HS, Fair Play ansvarlig
Geir Harald Holen		Medlem, baneansvarlig
Marianne Røste		Medlem, dugnadsansvarlig
Lene Cecilie Johannesen	Medlem, utstyrsansvarlig med Daglig Leder
Hege Mikkelsen		Medlem, innvilget permisjon fra mai `22 – mars `23
I tillegg har Kjell Hallberg vært med som gruppestyrets økonomiansvarlig.
Daglig leder, Sofi Kulvik, har bistått gruppestyret og deltatt på de fleste styremøtene. I saker DL ikke har deltatt, har nødvendig info blitt innhentet i forkant/etterkant av sakene dette har vært av nødvendighet.

Gruppestyrets arbeid gjennom perioden
Det nåværende gruppestyret ble valgt inn i fotballgruppen på årsmøtet `22, med kun Marianne Røste som sittende styremedlem fra tidligere periode. Etter at flere av de foregående styremedlemmene hadde trukket seg fra gruppestyret høsten `21/vinteren `22 ble Kristin Stundal fra AU konstituert leder frem til årsmøtet. Mange av de grunnleggende oppgaven i fotballgruppen var derfor blitt liggende på vent, slik at det har vært en krevende og møysommelig jobb som gruppestyret har måttet stå i. Dette gjelder spesielt økonomi og «klubb er sjef». 
Gruppestyret har vært et arbeidende styre og har vært delaktig i mange årskull/lag, foreldremøter, trener- og lagleder møter, spillermøter, dommermøter, møter med dommerveileder, sportslig leder, daglig leder, Hovedstyret, Jardar IL, AU, krets m.m. gjennom perioden. Det har vært mange saker som til tider har vært krevende og viktigheten med å stå i at klubb er sjef, har vært et gjennomgående tema. 
Gruppestyret har avholdt til sammen 7 styremøter og behandlet 106 saker (mars `22 – januar `23).

Re-sertifisering til Kvalitetsklubb 1
IL Jutul Fotball ble i 2016 kvalifisert og sertifisert til NFFs Kvalitetsklubb 1. Dette krevde mye jobb med dokumentasjon og planlegging. I forbindelse med Kvalitetsklubbstemplet, genererer dette et kontinuerlig arbeid for å opprettholde kvalitetsklubb. 
Annethvert år skal det sendes inn såkalte egenmeldinger, hvor alle underpunkt under fem hovedtemaer, skal dokumenteres, rapporteres og registreres i FIKS. Dokumenter skal lastes opp og man skal ha god kontroll på utvikling og fremgang i klubb.
Høsten 2022 startet kretsen med å purre opp re-sertifisering for Jutul – dette var ikke et prioritert område for nytt gruppestyre våren 2022, da flere saker dukket opp gjennom vår/sommer, som krevde mange møter, telefonsamtaler og dokumentering. FIKS og re-sertifisering var også sportslig leder + veileder sitt medansvar ihht avtale, og Kristian Holm Carlsen hadde gjort en formidabel innsats fra før. 
Krets satte opp egen veileder for Jutul, Geir Haug, som tok kontakt med daglig leder og gruppestyreleder torsdag 15/9 – frist for re-sertifisering torsdag 22/9. Det ble derfor møtevirksomhet lørdag 17/9 med veileder, daglig leder Sofi og gruppestyrets leder. Da møtet var ferdig, var 72% godkjent og fire dager frist for å godkjenne de resterende 28%. Etter kontinuerlig kontakt med veileder, innhenting av dokumentasjon, mange timers arbeid, godkjente veileder re-sertifisering 21/9 og krets godkjente Jutul Fotball til videre kvalitetsklubb 22/9. En stor takk rettes til Daglig leder, Sofi, for all hjelp i forbindelse med re-sertifiseringen av IL Jutul Fotball.

Sportslig leder
For å rydde opp i fotballgruppens økonomi og se på effekten på bruk av penger, har man måttet se på både inntekter og utgifter og gruppestyret så fort at klubb ikke har råd til å ha to sportslige ledere/veileder, slik Jutul Fotball hadde mars 2022. Man så fort at det var ineffektivt og lite strategisk, i tillegg til at dette kostet klubb dyrt. Effekten av en veileder var ikke tilstede og flere lag etterlyste veiledning, som ikke ble gitt. Veileder signerte derfor en ny avtale i mai 2022, med 30% stilling ihht oppsigelse av stilling pga gruppens økonomi.
Denne stillingen sa veileder opp i august 2022. Sportslig leder Carlsen jobbet frem til november 2022 – da var de økonomiske midlene etter avtale brukt opp. Fotballgruppen startet høsten 2022 arbeidet med å finne en ny sportslig leder, en person som var utenfor klubb og som ikke kjente Jutul fra tidligere. Etter gjennomgang av søknader, intervjuprosess, 2. gangs intervju, sjekk av referanser, ble Haziz Aasen ansatt som sportslig leder i IL Jutul Fotball. Aasen starter arbeidet 1/1-23. Kristian Holm Carlsen fortsetter som akademi trener.

Aktivitet 
· Lagene/serien
IL Jutul Fotball har hatt 23 lag i serie, i tillegg kommer 3v3 lag.
Fotballgruppen har bestått av Old Boys, A-lag, G17 (2005/2006), J17 (2004 – 2007), G2007, G2008, G+J2009, G+J2010, G2011, J2011 (inkl 2012-spillere), G2012, G+J2013, G+J2014, G+J2015, G+J2016.
Det har vært stor aktivitet i lagene, flere lag har vært på cup både innenlands og utenlands. Mange har hatt fokus på det sosiale innad i lagene, mange lag har hatt stor dugnadsaktivitet. 
Men, hovedandelen av lagene savner engasjement fra foresatte på generell basis – både når det gjelder dugnader, oppmøte kamper, kjøring t/r kamper og cuper, verv innad i lagene, Fair Play ansvarlige på kamp m.m.. Dette er et gjennomgående og økende problem, ikke bare for Jutuls lag, men også for klubber over hele landet. Frivilligheten er på god vei nedover, og de som stiller opp, må også stille opp for de som ikke engasjerer seg. Dette gjør at mange lagledere og trenere er til tider frustrerte og de blir slitne, og dette går igjen utover motivasjon og engasjement.
Til tider har det vært krevende for gruppestyret, da enkelte lag har hatt for stort fokus kun på sitt eget lag – noen tenker ikke helheten og at gruppestyrets medlemmer også har egne lag å ivareta, samt må tenke på alle lag / alle grupper / hele organisasjonen. Dette har vært svært utfordrende til tider.
IL Jutul Fotball er takknemlig for de foresattes innsats i lag og i fotballgruppen generelt. Uten frivillighet og engasjement, kan ikke idrettslaget ha fotballgruppe og gruppestyret ønsker å takke alle som har tatt på seg verv i 2022, bistått med hjelp innad i lag eller i fotballgruppen. 
Fotballgruppen har hatt som policy å tilby ungdomstrener(e) til alle ungdomslag / lag som spiller 7er. I 2022 var det dekket opp med ungdomstrenere på J17, G07, G08, deler av serien for G09 (laget valgte å avvikle ungdomstrenere, da det ikke fantes behov), G10, J10 og G11, J11/12. Kristian Holm Carlsen har bistått G17 gjennom store deler av 2022.
Flere trenere har gjennom 2022 tatt trenerkurs og ett nytt styremedlem, Geir Harald Holen, har tatt FLK 1. Fra tidligere har Marianne Røste FLK 1 og 3 og Elin Kristiansen har FLK 1, 2 og 3. Lene Johannesen og Erik Holmen er påmeldt FLK 1 mars 2023. 
· A-lag
Høsten 2021/vinteren 2022 ble det startet opp et arbeid med å sette ned et A-lag i klubben igjen – sist det var A-lag i klubben, var i 2015/16. Det var Fahed Sobbihe som startet som trener for A-laget, mens Hezar Saleh tok over som trener i mai 2022. Hezar gjennomførte de siste trenerkursene i 2022 og har nå UEFA C-lisens, på lik linje som fire andre trenere i klubb.
Etter en diskusjon rundt treningsavgifter, eget spillermøte, innhenting av lagleder m.m., har A-laget holdt en formidabel innsats på trening og i kamp og havnet på 2. plass i sin divisjon. A-laget fortsetter inn i 2023 med flere unge spillere – både tidligere spillere i klubb og andre spillere fra andre klubber.
· Tine fotballskole
Tine fotballskole og camp for de eldre deltakerne, ble arrangert i uke 25, 20. – 24. juni. Sportslig leder, Kristian Holm Carlsen, hadde det sportslige hovedansvaret og flere ungdomstrenere var med som trenere. Daglig leder, Sofi, gjorde en formidabel og uvurderlig jobb for fotballgruppa, med alt fra innkjøp, servering av mat til vask – dette med god hjelp fra Elisabeth Frogner, som har bistått fotballskolen gjennom flere somre. Gruppestyrets leder bisto i to av dagene.
En vellykket fotballskole og camp med ca 75 deltakere i alderen fra 6 år opp til 11 år på fotballskolen og 12 – 14 år på campen, flott vær og fornøyde unger.
Fotballskolen ble i 2022 avholdt kun èn uke, da Jutul Fotball ønsket å forsøke noe nytt; 
· Stoke City Academy
Stoke City Academy ble arrangert i uke 33, 15. – 19. August. Over flere år har Stoke City Academy holdt fotball camps over hele verden, mange av de i Norge. Svein Nilsen tidlig kontakt med klubb for å lufte mulighet for å få akademi-trenere fra Stoke til Jutul. I 2022 Dette stilte klubb seg positiv til og dato for akademiet ble satt.
Svein og Nicolai Nilsen sto for det praktiske rundt arrangementet, 80 deltakere, 5 trenere fra Stoke og 5 ungdomstrenere holdt akademiet i gang, sammen med 4 trenere fra Stoke. Ett svært vellykket arrangement med fornøyde og slitne deltakere, som syntes det var stas å få opplæring fra trenere fra en engelsk klubb.
En stor takk til Svein og Nicolai Nilsen m fl for et godt gjennomført og positivt arrangement – som også skal arrangeres i 2023. 
· Kiwi Jutul Treffen
Kiwi Jutul Treffen ble arrangert helgen 27. – 28. august, med 172 lag fra til sammen 11 klubber fra årsklassene 11 år og yngre, fordelt på 6 årsklasser. Dette er en liten nedgang fra tidligere år og skyldes nok hovedsakelig at det i krets / nærliggende området avholdes flere cuper samme helg – og noen av disse cupene har også gratis påmeldingsavgift.
De av lagene som reiste lengst for å delta, var Haugsbygd IF fra Hønefoss og Lørenskog IF.
Det ble spilt 356 kamper over 2 dager og det ble scoret totalt 1887 mål. Klubben som vant Fair Play pokalen var Lommedalen IL.
En stor takk til alle som stilte opp på dugnad gjennom helgen, Kiwi Vøyenenga for varer til treffen og ikke minst en stor takk til styringsgruppa for godt samarbeid året igjennom.

· Akademi
For første gang har Jutul fått arrangere akademiet inne i BIP hallen – tidligere år har man måttet gi fra seg tid inne til BVH, da det ikke har vært nok spillere/deltagere. I 2022 startet akademiet ute til ut september måned, deretter flyttet akademiet inn i BIP hallen; tirsdager og torsdager. Akademiet har ca 40 deltakere tirsdagene og ca 20 deltakere torsdagene.

Kristian Holm Carlsen har hatt hovedansvaret for akademiets innhold og gjennomføring i 2022, med god hjelp fra ungdomstrenere med gjennomføringen. 

Banekapasitet
IL Jutul Fotball har gjennom flere år hatt utfordringer med gjennomføring og plassering av treninger for alle lag, spesielt når serie er i gang. Jutul har praktisert gressbanen rundt kunstgresset for de yngste (de yngre sliter ikke gress så fort) og de eldre på kunstgresset og gressbanen nede ved ISI elva. Når alle ønsker forsøkes å innfris, er dette en stor jobb for administrasjonen/sportslig leder/styrets leder og det er ikke alle som kan få det de ønsker eller har behov for, noe som igjen medfører mange diskusjoner og møter. Det er ikke alltid like enkelt for lagene å forstå at alle skal få et tilbud, at kamper skal gjennomføres (5er på gressbanen, 7er, 9er og 11er på kunstgresset) og at mange ønsker treninger samme dag og samme klokkeslett.
I 2022 fullførte IL Jutul og IL Jardar et samarbeidsprosjekt med kommunen, med ferdigstillelse av en 9er bane på Emma Hjorth. Denne banen er øremerket treningsfelt for å avlaste hovedbanene til fotballgruppene og fordelingen på treningene er 50/50. Høsten 2022 ble banen benyttet fullt av Jardar, da Bjørnegård kunstgress ble renovert. 
IL Jutul Fotball har tirsdager, torsdager og søndager med hele banen  på Emma Hjorth– lørdager avtales evt mellom klubbene. Banen er ikke vinteråpen. Ingen kamper blir satt opp på banen og lagene rulleres til å bruke denne innad i klubben (opp til 9er). I tillegg vil gressfeltet rundt kunstgressbanen, kunstgresset og gressbanen ved ISI elven brukes som tidligere også for 2023. 

Rekruttering og jentesatsing; UEFA Playmakers og jenteprosjekt
Norge ble ett av sju land som ble valgt ut til pilotprosjektet som kom i gang i 2021; europeisk prosjekt kalt UEFA Playmakers. Målet er å rekruttere flere jenter i ung alder (5 – 8 år) inn i fotballen. 
Prosjektet i sin helhet er støttet av de tre globale merkevarene UEFA, Disney og engelske FA og har som hovedmål å engasjere flere unge jenter i fotballen og bygge et positivt og utviklende miljø som stimulerer et positivt forhold til fotballen.
Det er et overordnet mål for UEFA å øke andelen jenter som spiller fotball i Europa. I Norge ønsker man å bruke dette prosjektet til å rekruttere flere jenter til fotballen ved å rette seg inn mot jenter som er skolestartere i utvalgte fotballkretser. Det er også som mål gjennom samme prosjekt å rekruttere flere kvinnelige trenere.
Konseptet er bygget på tre av Disneys filmer og ut fra dette utviklet et aktivitetskonsept. Gjennom historiefortelling og lek som metodikk skal grunnleggende fysiske ferdigheter, livsmestring (Fair Play, samhandling, samarbeid) og fotballspesifikke basisøvelser stå i fokus.
Jutul har vært delaktig i dette prosjektet og skulle egentlig vært avholdt våren og høsten 2022, men pga manglende info og kommunikasjon innad i klubb, ble prosjektet avholdt kun høsten. Prosjektet var allerede bestemt inn i klubb før det nåværende gruppestyret kom inn. Man ser i etterkant at klubb kunne ha bidratt mye mer med både informasjon og markedsføring ut til gruppen dette gjaldt, samt planlegging i forkant av samlingene med f eks fremvisning av selve filmen.
Jenteprosjektet/rekrutteringsprosjekt/inkluderingsprosjekt er et prosjekt det ble søkt om midler til, bl a via Viken Fylkeskommune og kommunen. Det ble innvilget midler fra begge instanser. Jentesatsing står på planen til alle klubber i landet og er sterkt prioritert i NFF og kretsen.
Intensjonen med prosjektet var å bevisstgjøre jentene til rekruttering og sosiale aktiviteter innad i laget. De eldste spillerne besvarte spørreskjema – de yngste fikk besøk fra gruppestyrets medlemmer. Resultatet fra spørrerundene ble sendt til laglederne til de tilhørende lagene; hva spillerne selv ønsket, om de var interesserte i flere cuper, hva de ønsket av sosiale aktiviteter, om de ønsket flere spillere på laget, evt tips til hvordan klubb kunne fremskaffe nye spillere m.m..
I tillegg ble det gjennomført en rekrutteringskampanje/vervekonkurranse, hvor det beste laget som vervet flest jenter inn, fikk en pizzakveld. J2013 vant konkurransen, med 9 nye spillere inn i laget. Alle jentene som var med og vervet nye spillere, fikk en vervepremie i form av gavekort på Storsenteret eller kinobillett. 

Sponsorer
Hovedsponsor for Jutul Fotball har i 2022 vært MegaFlis; øremerkede midler som skal dekke utstyr og ungdom. I tillegg har Kiwi og Øst Kran vært med som sponsorer, samt Lisa Syltetøy. Franzefoss har trukket seg som sponsor fra idrettslaget generelt, da de har startet en annen organisering av sponsoravtaler og gitte midler.
I tillegg har A-laget skaffet egne sponsorer inn til laget.
Det har ikke vært avholdt sponsorcup på flere år, heller ikke i 2022. Dette hovedsakelig pga antall sponsorer (for få til å organisere), samt også et tidsspørsmål. Sponsorene har derimot fått overrakt en sommer- og julehilsen, med en liten oppmerksomhet samt en oppsummering av status for fotballgruppen. Dette har henholdsvis blitt levert av daglig leder og/eller gruppestyrets leder.
Idrettslaget skal satse på felles strategi overfor sponsorer og bidrag til alle gruppene, men dette arbeidet er ennå ikke påbegynt. Fotballgruppen har et håp om at dette gjøres i 2023. 

Utstyr
I 2022 fikk man mulighet å fase ut Umbro utstyr og bytte over til Puma – alle lag/spillere som var i behov for utstyr, fikk da tildelt Puma. 
I 2023 skal Puma være den eneste leverandøren på utstyr i fotballgruppen. Dette vil si at alle skal bytte strømper, shorts, drakt, overtrekk, bag m.m. og dette vil generere en stor utgift for fotballen.
Prosjektmidler/økonomisk støtte er søkt, og noe kommet inn – noe er øremerket utstyr til jenter.
XXL på Storsenteret i Sandvika er forhandler til utstyret og det er hengt opp Jutul tøy på den ene veggen i butikken. Her kan man få kjøpt egne produkter i tillegg til innkjøp via nettsiden.

Utvikling og økonomi
IL Jutul Fotball har god likviditet, pr 2022 men man ser helt klart at man ikke kan praktisere med budsjett eller regnskap med minus over lengre tid. For 2022 klarte gruppestyret å snu en negativ trend i fotballgruppa fra minus til pluss, men dette har krevd mye jobb både fra styrets medlemmer og ikke minst daglig leder. Det har blitt søkt om mye økonomiske midler fra Viken, kommunen, NFF m.m.. Noe av dette har vært prosjektmidler, som igjen krever oppfølging og prosjektrapporter, dokumentering og praktisk gjennomføring – samt at noen faktisk gjennomfører selve prosjektet.
Trenden om å bruke penger, før man har penger å bruke eller penger som kommer inn i klubb, må snus. 

Årsplan – veien videre
Gruppestyret har oppdatert årsplan, gjeldende for 2023. Her vil aktivitet fortsatt være i fokus, med akademi, Stoke academy, fotballskole, serie, oppfølging av lagene, Jutul Treffen m.m.. Man ser at klubb må være sjef, da flere lag fort kan lage egne regler og retningslinjer. 
Fotballgruppen har ansatt ny sportslig leder, som vi både har tro på og forventer vil gjøre en god jobb for klubb, lag og ikke minst spillerne. Det vil være fokus på dommere i klubb og ungdomstrenere, fokus på frivillighet og Fair Play.
Gruppestyret skal være aktive med deltakelse der hvor krets og NFF forventer deltakelse, man skal være delaktige i lag som er i behov for bistand, man skal oppdateres med kursing og deltakelse som gjelder kvalitetsklubb og man skal stå i at klubb er sjef.
Informasjon skal sendes ut kontinuerlig til lag, man skal arrangere kurs og samlinger for trenere og lagledere, ungdomstrenere og klubbdommere skal få oppfølging og veiledning, de som stiller spørsmål skal få svar, det skal være fokus på Fair Play, kommunikasjon og samarbeid og frivillighet skal stå i høysetet. Uten frivillige foresatte og andre i klubb, har ikke fotballgruppen mulighet til å drive aktivitet.

Gruppestyret vil rette en stor takk til Daglig Leder, AU, alle lag, spillere, dommere, trenere, lagledere, ungdomstrenere, foresatte, publikum, sponsorer/samarbeidspartnere og andre som har bidratt i IL Jutul Fotball i 2022. Vi ser frem til en ny sesong i 2023. 

Gruppestyret IL Jutul Fotball, februar 2023
Elin Kristiansen		Erik Holmen
Geir Harald Holen		Marianne Røste		Lene Cecilie Johannesen
Hege Mikkelsen (permisjon)

